
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα της 1ης Ιουλίου 2024 για την άρση της ασυλίας της Jana Nagyová, το οποίο υποβλήθηκε από το Ανώτατο Δικαστήριο της Πράγας σε συνάρτηση με την εκκρεμούσα ενώπιόν του ποινική διαδικασία, σε δεύτερο βαθμό, με αριθ. αναφοράς «3 του 34/2024», και το οποίο ανακοινώθηκε στην Ολομέλεια στις 19 Ιουλίου 2024,
–	έχοντας ακούσει τη Jana Nagyová στις 29 Ιανουαρίου 2025, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013, 19 Δεκεμβρίου 2019 και 5 Ιουλίου 2023[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115· απόφαση του Γενικού Δικαστηρίου, της 5ης Ιουλίου 2023, Puigdemont i Casamajó κ.λπ. κατά Ευρωπαϊκού Κοινοβουλίου, T-272/21, ECLI:EU:T:2023:373.] 

–	έχοντας υπόψη το άρθρο 27 του Συντάγματος της Τσεχικής Δημοκρατίας και το άρθρο 10 παράγραφος 1 του νόμου αριθ. 141/1961 Συλλ. περί ποινικής δικονομίας (κώδικας ποινικής δικονομίας της Τσεχικής Δημοκρατίας),
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0029/2025),
Α.	λαμβάνοντας υπόψη ότι την 1η Ιουλίου 2024 το Ανώτατο Δικαστήριο της Πράγας υπέβαλε αίτημα για την άρση της ασυλίας της Jana Nagyová, βουλεύτριας του Ευρωπαϊκού Κοινοβουλίου που εξελέγη στην Τσεχική Δημοκρατία, με σκοπό τη συνέχιση της ποινικής διαδικασίας που εκκρεμεί επί του παρόντος ενώπιόν του σε δεύτερο βαθμό, σχετικά με την κατηγορία της διάπραξης του αδικήματος της απάτης στον τομέα των επιδοτήσεων δυνάμει του άρθρου 212 παράγραφος 1 και παράγραφος 6 στοιχείο α) καθώς και του αδικήματος της πρόκλησης ζημίας στα οικονομικά συμφέροντα της Ευρωπαϊκής Ένωσης δυνάμει του άρθρου 260 παράγραφοι 1 και 5 του νόμου αριθ. 40/2009 Συλλ. (ποινικός κώδικας της Τσεχικής Δημοκρατίας)·
Β.	λαμβάνοντας υπόψη ότι η ποινική διαδικασία κατά της Jana Nagyová διεξάγεται βάσει του κατηγορητηρίου της δημοτικής εισαγγελίας της Πράγας, της 21ης Μαρτίου 2022, για πράξη την οποία φέρεται να διέπραξε από κοινού με συγκατηγορούμενο, με το αιτιολογικό ότι, υπό την ιδιότητά της ως προσώπου εξειδικευμένου στις επιχορηγήσεις της Ένωσης και, κατά την περίοδο από τις 17 Ιανουαρίου 2008 έως τις 5 Ιανουαρίου 2010, ως αντιπροέδρου του διοικητικού συμβουλίου τσεχικής εταιρείας, υπέβαλε αίτηση για επιχορήγηση γνωρίζοντας ότι η εν λόγω εταιρεία δεν ήταν επιλέξιμη για αυτήν παρέχοντας ψευδείς πληροφορίες ότι η εταιρεία ήταν μικρή και ανεξάρτητη επιχείρηση·
Γ.	λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Δ.	λαμβάνοντας υπόψη ότι τα εικαζόμενα αδικήματα δεν αφορούν γνώμη εκφρασθείσα ή ψήφο δοθείσα κατά την άσκηση των καθηκόντων της εν λόγω βουλεύτριας του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
Ε.	λαμβάνοντας υπόψη ότι, όπως προβλέπεται στο άρθρο 9 παράγραφος 1 στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·
ΣΤ.	λαμβάνοντας υπόψη ότι το άρθρο 27 παράγραφος 4 του Συντάγματος της Τσεχικής Δημοκρατίας προβλέπει ότι οι βουλευτές και οι γερουσιαστές δεν μπορούν να διωχθούν ποινικά παρά μόνο με την έγκριση του σώματος στο οποίο είναι μέλη και ότι, εάν το εν λόγω σώμα αρνηθεί να δώσει την έγκρισή του, η ποινική δίωξη αναστέλλεται για όλη τη διάρκεια της θητείας τους·
Ζ.	λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί fumus persecutionis, δηλαδή πραγματικά στοιχεία από τα οποία να προκύπτει ότι η επίμαχη δικαστική διαδικασία ασκείται με σκοπό να παρακωλυθεί η πολιτική δραστηριότητα της βουλεύτριας και, ως εκ τούτου, του Ευρωπαϊκού Κοινοβουλίου·
Η.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος»[footnoteRef:2]· [2:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία της Jana Nagyová·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Τσεχικής Δημοκρατίας και στη Jana Nagyová.

